Број: 04.3/053-/15

Датум: 16.02.2015.

**CAPITAL.BA**

**Бања Лука**

**н/р Синиши Вукелићу, главном и одговорном уреднику**

Поштовани,

у вези с Вашим захтјевом да Вам се доставе информације о куповини објекта за смјештај представника Републике Српске у институцијама БиХ достављамо вам следеће одговоре.

ПИТАЊЕ: Влада Републике Српске је 29.09.2014. године расписала јавни позив за куповину објекта на подручју Источног Новог Сарајева или Источне Илиџе за смјештај представника РС у институцијама БиХ.

1. Колико је пристигло понуда на овај јавни позив који је био отворен до 20. октобра 2014. године?

На овај јавни позив су пристигле двије понуде, од фирми „Марвел“ д.о.о. Источно Сарајево и „Megasun“ д.о.о. Пале.

Понуђач „Марвел“ д.о.о. Источно Сарајево одустао је од понуде уз наводе да због техничких проблема није у могућности удовољити захтјевима тражиоца - купца.

2. Да ли је изабран и склопљен уговор са изабраним понуђачем?

Након разматрања нацрта Уговора о продаји некретнина између Владе Републике Српске као купца и „Меgasan“ д.о.о. Пале као продавца, Влада Републике Српске је у јануару 2015. године донијела рјешење о давању сагласности на нацрт овог Уговора.

Служба за заједничке послове Владе Републике Српске је задужена да у име Владе Републике Српске преговара са понуђачем „Megasun“ д.о.о. Пале, а уговор о купопродаји потписан је 16. јануара 2015. године.

3. Уколико јесте, под којим условима, цијена, начин плаћања, локација, површина и остало?

- Цијена непокретности која се купује са урачунатим порезом на додатну вриједност износи 26.609.000 КМ. Претходно је Служба за заједничке послове Владе Републике Српске била задужена да у име Владе Републике Српске преговара са понуђачем „Megasun“ d.о.о. Пале о смањењу цијене за понуђени објекат и 01.12.2014. године понуђач је доставио кориговану цијену у износу 26.609.000 КМ, што је у односу на првобитну понуду разлика од 2.500.000 KM.

- Објекат чине пословни и репрезентативни дио.

- Објекат се налази у Улици Војводе Радомира Путника бб, Бијело Поље, Источно Сарајево.

- Укупна нето површина комплетног објекта је 9.077 m2.

- Објекат се купује по систему „кључ у руке“.

- Продавац је сагласан да промјену намјене објеката изврши у цјелости о свом трошку и преда у посјед купцу.

Влада Републике Српске се обавезује да цијену плати продавцу „Megasun“ д.о.о. Пале у року од 30 дана од дана када јој продавац преда следеће доказе:

- правоснажну употребну дозволу за објекат намјене

- земљишно - књижне улошке, листове непокретности и Извод из књиге уложених уговора о продаји пословних зграда, пословних просторија и гаража у којима нема уписаних терета и ограничења (осим ограничења које се односи на већ засновано право службености на парцели означеној као к.ч. бр. 25/12 уписана у Лист непокретности бр. 93/1 к.о. Касиндо преко које је дана 19.06.2013. године уписана трајна службеност несметаног пролаза у корист к.ч. бр. 25/13) и у којима је извршен упис изграђеног објекта и

- записник о извршеној предаји у посјед објекта.

- рок од 30 дана се рачуна од дана предаје посљедњег доказа купцу.

С поштовањем,

**Сектор за информисање-**

**Биро за односе са јавношћу**